《雨中过颜东郊五首 其一》
明代·孙承恩

阴霾幕四野，密雨纷如丝。扁舟何所适，野人有深期。

我兴良自佳，仆夫苦淋漓。壶觞杂饤饾，草草随所携。

同行二三子，聊与斟酌之。乐事苦不全，夙言每乖暌。

有怀渺难招，怅然起遐思。

作者简介：（1485—1565）松江华亭人，字贞父(甫)，号毅斋。孙衍子。正德六年进士。授编修，历官礼部尚书，兼掌詹事府。嘉靖三十二年斋宫设醮，以不肯遵旨穿道士服，罢职归。文章深厚尔雅。工书善画，尤擅人物。有《历代圣贤像赞》、《让溪堂草稿》、《鉴古韵语》。